“Ssebo ssentebe wa kkooti eno etunula mu nsonga zaffe abatali bamativu ku ngereka y’omusolo gw’ebizimbe, twewuunya aba KCCA.
Basinziira ku ki okumala gapaaluusa musolo ne batukubisaamu emirundi esatu ng’ate n’ebizimbe bye bayongezza amaduuka agamu temuli bantu?” omugagga Mansoor Matovu Yanga owa Namaganda akeedi n’ebizimbe ebirala 22 bwe yabuuzizza.
Eggulo yalabiseeko mu maaso ga ssentebe w’akakiiko kano, looya Asuman Basalirwa eyakakasibwa olukiiko lwa KCCA okutunula mu beemulugunya ku musolo guno era n’abategeeza ng’embeera y’ebyenfuna bw’etetambula bulungi mu ggwanga ky’ova olaba ng’abagagga bangi bbanka zitutte ebyabwe ate bo abapangisa ne basalawo okwabulira amaduuka!
Yanga yagambye nti ekizimbe poloti 5, ekisangibwa ku Markert Street ekimu ku bye yajuliddeko mu kkooti eno yabadde yaakakigula omwaka gumu n’ekitundu emabega ng’omusolo gwakyo gubadde ku bukadde buna, kati bamutadde ku bukadde munaana!
Yategeezezza nti ekizimbe kino akiggyamu obukadde nga 8 ku 9 buli mwezi. Ssentebe Basalirwa yabuuzizza Yanga ssente entuufu ze yandiwadde n’asaba asasule 6,500,000/- buli mwaka.
Baimusabye ebiwandiiko abapangisa kwe bamusasulira n’asuubiza okubireeta kuSsande ng’akomawo ku nsonga z’ebizimbe ebirala 22 era kkooti n’ekkiriza.
lug_Latn lug_Latn lug_Latn lug_Latn lug_Latn lug_Latn